ועדת הכלכלה, כנסת 24, פרוטוקול מספר 199, 2022-03-01 11:30

מיכאל ביטון: שלום, אנחנו מתחילים דיון נוסף היום בוועדת הכלכלה, דיון חשוב מאוד בסוגיית הרשויות המקומיות כגורם מפתח לחיזוק העסקים הקטנים, הבינוניים והזעירים בנגב, אבל בנגב כתמונת ראי לגליל וכתמונת ראי לפיתוח הכלכלה.

מיכאל ביטון: בנגב יש עשייה רבה בתחומים הללו.

מיכאל ביטון: מועצת הנגב, שזכיתי להיות מייסדה, עם אנשים טובים, ולראות את ההשפעה שלה, כפי שהיא עולה וצומחת, וגופים אחרים בנגב, שתרמו לפיתוח הנגב ויציגו פה – מכללת ספיר, תנועת אור ואחרים.

מיכאל ביטון: כמובן, התייחסות של חברי הכנסת אחרי שנשמע את הצגת הדברים מהשטח.

מיכאל ביטון: ככלל, מדינת ישראל נדיבה ומהירה בהקלות מס לחברות בין-לאומית, ואז אנחנו רואים רווחים כלואים ורווחים אבודים ואנחנו רואים חברות שאיכשהו מוצאות את עצמן לא משלמות מיסים בארץ.

מיכאל ביטון: לצד העובדה הזאת, המנגנונים לסיוע לעסקים קטנים ובינוניים – שיש כמה מסלולים, בעיקר בתחום האשראי – לא תמיד מגיעים לשטח.

מיכאל ביטון: אני יכול להדגים את זה על ירוחם, היו לנו אולי 40-50 עסקים כאלה.

מיכאל ביטון: באים ואומרים להם: אם אתה רוצה הלוואה תיסע לבאר שבע, יש שם איזה מישהו שעוסק – פעם זה היה מטי, אחרי זה היה אליאב או משהו כזה.

מיכאל ביטון: מי ייסע, תגיד לי?

מיכאל ביטון: בעל חנות פלאפל ייסע לבאר שבע לעשות תוכנית עסקית?

יעקב מרגי: מזל שלא שלחו אותו לתל אביב.

מיכאל ביטון: כן.

מיכאל ביטון: ואז לקחנו פרוייקטור, אני גייסתי כסף.

מיכאל ביטון: פרוייקטור מקומי לעסקים קטנים.

מיכאל ביטון: ואז פתאום נגב גליל היו בקשר אתי והיו להם איזה 300,000–400,000 שקל לכל הנגב לעסקים קטנים.

מיכאל ביטון: ירוחם לקחה את רוב הכסף.

יעקב מרגי: טוב מאוד.

מיכאל ביטון: וכל עסק קיבל 40,000 שקל מענק, מתוכו 3,000–4,000 שקל תוכנית עסקית, לראות שהוא באמת הולך להשתפר בשיווק האינטרנטי, בציוד שלו, בפרסום ובתשתיות.

מיכאל ביטון: אם הוא רוצה לעשות אוכל, קונה תנור או מה שהוא צריך.

מיכאל ביטון: וכל העסקים האלה התייצבו.

מיכאל ביטון: נתנו להם רישוי עסקים והגענו ל-100–150 עסקים.

מיכאל ביטון: עכשיו כל יום נולד עסק בירוחם סביב תיירות וכו'.

מיכאל ביטון: אתה רואה כמה כסף קטן, והמדינה ידעה לתת מענקים לעסקים קטנים – נגב-גליל.

מיכאל ביטון: באתי למשרד הכלכלה ואמרתי: איפה התוכנית הזאת?

מיכאל ביטון: תביאו כמה עשרות מיליונים, נעשה פיילוט.

מיכאל ביטון: אני עוד מחכה לתוכנית הזאת.

מיכאל ביטון: אבל הנגב לא מחכה, הנגב יוזם ומוביל.

מיכאל ביטון: נמצאים אתנו גם ראשי רשויות בנגב – ניסן בן חמו, בני ביטון ואופיר ליפשטיין.

מיכאל ביטון: הם אתנו בזום.

מיכאל ביטון: ניסן בן חמו הוא יושב-ראש מועצת הנגב, ניתן לו לפתוח בכמה מילים.

קריאה: גם מחורה נמצא פה.

מיכאל ביטון: וגם מאזן היה, ראש העיר של סכנין, אבל לא ראיתי מחורה.

מיכאל ביטון: מי פה מחורה?

אבו אלקיעאן יצחק: אני מחורה, סגן ראש המועצה.

מיכאל ביטון: ברוך הבא אבו אלקיעאן יצחק.

מיכאל ביטון: כל הדוברים, הדיון שלנו הוא שעה, אין לנו הרבה זמן.

מיכאל ביטון: כל הדוברים, ממש דקה–שתיים, לא להאריך.

מיכאל ביטון: לרחם עלינו, להגיד את הדברים חד וחלק, קצר ולעניין.

מיכאל ביטון: ניסן בן חמו, יושב-ראש מועצת הנגב, בבקשה, ידידי.

ניסן בן חמו: שלום לכולם.

ניסן בן חמו: מיכאל ביטון, יושב-ראש הוועדה, שמח על קיום הדיון, כל החברים שיושבים פיזית במקום וכל חבריי לזום.

ניסן בן חמו: יושב-ראש הוועדה נגע באחד האתגרים הגדולים שלנו בנגב.

ניסן בן חמו: צריך להתחיל ולומר: קורים דברים טובים בנגב – בשיווקים, בפיתוח, במעבר תשתיות כבדות – והגיע הזמן גם לטפל בסיפור כשל הכלכלה המקומית, קרי העסקים הקטנים.

ניסן בן חמו: אחד הדברים שאנחנו רואים ועדים להם זה שבנגב העסקים הקטנים נמצאים בסיכון גבוה ביחס לעסקים אחרים בשאר מדינת ישראל, והקריאה היא ברורה – קודם כול לרכז מאמץ בעסקים הקטנים, זה אחד ממנועי הצמיחה שלנו.

ניסן בן חמו: נכון שיש לנו פה מפעלים, תשתיות והעסקה אחרת, אבל בעסקים הקטנים אנחנו חייבים לטפל.

ניסן בן חמו: הסיפור של כלכלה מקומית מקיימת, הסיפור של אדם שיהיה אחראי, מקדם עסקים קטנים.

ניסן בן חמו: נכון שיש תוכניות; מה שקורה היום הוא שיש שלל תוכניות שצריך לחבר אותן.

ניסן בן חמו: המעוף הוא דבר מצוין, הוא נותן את התמיכה לעסקים.

ניסן בן חמו: יש דברים מצוינים שאנחנו עושים דרך המעוף, אבל בסוף, בכל הרשויות המקומיות, מקדם עסקים מקומיים.

ניסן בן חמו: יש הרבה אלמנטים: של רישוי עסקים, של תוכניות כלכליות, כל הסיפור של נוכחות דיגיטלית, שאנחנו מנסים לקדם אצל העסקים – כל זה כתוכנית מתכללת.

ניסן בן חמו: צריך לקחת את זה ולרכז את זה, גם ברמת האשכולות, ויושב פה יושב-ראש אשכול נגב מזרחי בני ביטון, זה אחד הדברים שאנחנו מקדמים באשכול נגב מזרחי.

ניסן בן חמו: אבל ברמת הרשויות המקומיות אנחנו צריכים לעשות עבודה – גם מועצת הנגב, יחד עם ארץ-עיר ועוד גופים.

ניסן בן חמו: עשינו עבודת עומק איך אנחנו רואים את התוכנית העתידית, ומפה אני מקווה שתצא קריאה של הוועדה לתת דגש על הנושא הזה.

ניסן בן חמו: זה השלב הבא שבו אנחנו צריכים לעסוק ולהתעסק, גם כראשי רשויות, גם כארגונים וגם כממשלה.

מיכאל ביטון: אשריך ניסן, גם על התוכן וגם על התמצית ועל המסר הבהיר.

מיכאל ביטון: בני ביטון, ראש העיר דימונה ויושב-ראש אשכול נגב מזרחי ושותף במועצת הנגב.

מיכאל ביטון: בנימין, החיסרון היחיד שלך שאתה מהצנחנים אבל בכל השאר אתה בסדר.

בני ביטון: והחיסרון שלך, אדוני היושב-ראש, חברי וידידי, שאתה מגולני.

בני ביטון: קודם כול, אני מפרגן לניסן.

בני ביטון: אני חושב שהוא אמר דברים כדורבנות.

בני ביטון: מיכאל, אתה יודע את העבודה היפה שעשית בירוחם ואנחנו כל כך גאים בך שאתה יושב-ראש הוועדה שלנו.

בני ביטון: אני חושב שאתה האיש הנכון במקום הנכון.

בני ביטון: אני רוצה להתעסק בהיבט של עבודה איכותית ולהמשיך בקו שניסן אמר.

בני ביטון: תראו, בדרום יש מערכות חינוך מהמובילות במדינת ישראל.

בני ביטון: רק לסבר את האוזן, דימונה זכתה בשלושה פרסי חינוך, כולנו משקיעים, כמעט 50% מתקציב העיריות שלנו הולך לחינוך, השקעה פר תלמיד.

בני ביטון: אנחנו משקיעים המון המון כסף.

בני ביטון: עד לפני מספר שנים, לצערי הרב, היינו מייצאים את הילדים שלנו למדינת תל אביב; ברוך השם, היום ההגירה השלילית נעצרה.

בני ביטון: נעשית עבודה יוצאת מן הכלל בערד, בירוחם, בדימונה, בבאר שבע, בנתיבות, באופקים – בכל המקומות.

בני ביטון: אבל מה שאנחנו צריכים זה מנוע צמיחה, והעסקים הקטנים הם מנוע צמיחה.

בני ביטון: אנחנו חושבים שהקורונה לא עשתה רק דברים לא טובים, עשתה גם דברים טובים, ואני נותן דוגמה את קמביום בירוחם, שבאו ופתחו עכשיו שלוחה אצלנו גם בדימונה.

מיכאל ביטון: קמביום זה בית תוכנה ואפליקציות של בוגר ישיבת הסדר ואישתו הפסיכולוגית, שנשארו בעיר, נמכרו למטריקס, גדלים.

מיכאל ביטון: יש גם את מיינדסט, יש בדימונה יזמים.

מיכאל ביטון: אלה העתיד שלנו, והם גרים בנגב והכסף נשאר בנגב, לא הולך לבעלי הון.

בני ביטון: מה שאני אומר, מיכאל, בדיוק בכיוון שאמרת.

בני ביטון: במקרה נמצאים אצלי עכשיו נציגים של השגרירות מאמריקה והם שומעים את זה.

בני ביטון: אמרתי להם: אני חייב להיכנס לדיון הזה, קודם כול, לכבד את היושב-ראש ואת כל הסובבים.

בני ביטון: הוא שאל אותי: מה הבעיות שחסרות לכם?

בני ביטון: מה שחסר לנו, מיכאל – זה מסר לשרת הכלכלה, לראש הממשלה ולשר האוצר: חסרה לנו תעסוקה איכותית.

בני ביטון: תראה, מבחינת בנייה אנחנו בפיתוח אמיתי, אני בונה אלפי יחידות דיור, הנה, אני אומר לכם, אבל ללא תעסוקה איכותית לא נצליח להשאיר את הדור הצעיר שלנו, הדור האיכותי שלנו.

בני ביטון: אנחנו מתאמצים.

בני ביטון: צריכה להתקבל החלטת ממשלה, והחלטה נקודתית לגבי כל הנגב המזרחי.

בני ביטון: כיושב-ראש אשכול הנגב המזרחי, אני אומר לך, מיכאל: פה צריך לתת משאבים וכספים ולמקד אותנו בנושא של תעסוקה איכותית, למתג את ערד בנושא תיירות.

בני ביטון: גם ירוחם וגם דימונה עושות היום תיירות.

בני ביטון: אני חושב שהיום, עם מה שקורה עם משבר הדיור במדינת ישראל, הנגב זה הדבר הבא של מדינת ישראל וכולנו יחד, ביחד איתך, מיכאל, נממש את חזונו של דוד בן גוריון.

בני ביטון: תודה על כל העשייה שלך.

מיכאל ביטון: אם השגרירות האמריקנית הגיעה אליך בימים הקשים שלהם, סימן שהם באו להירגע קצת.

מאזן גנאים: בנימין, החבר הכי טוב שלי, מה עם היישובים הערביים בנגב?

מאזן גנאים: לא הזכרת אותם.

בני ביטון: אגיד מילה-שתיים.

בני ביטון: קודם כול, נפגשתי עם מנסור עבאס ברהט וחנכנו את היכל התרבות שם.

בני ביטון: אני חושב שבאמת, אם אנחנו רוצים לחיות כמו שצריך בנגב, צריך שיהיה טוב למגזר הבדואי.

בני ביטון: המגזר הבדואי לא צריכים לנסוע, לא לחברון, לא לשכם, לא לג'נין ולא לירדן.

בני ביטון: הם לא לומדים את תורתו של ז'בוטינסקי שם.

בני ביטון: צריך להקים להם פה מכללה, תעסוקה ודיור.

בני ביטון: הם האחים שלנו.

מיכאל ביטון: בהחלט, מצטרפים אליך.

מיכאל ביטון: בנימין, מילים כדורבנות, איש יקר.

מיכאל ביטון: יצחק אבו אלקיעאן מחורה, סגן ראש העיר.

מיכאל ביטון: היה לך שם ראש קודם מוחמד אלנבארי, עכשיו מי ראש העיר?

אבו אלקיעאן יצחק: חאבס אלעטאונה.

מיכאל ביטון: אנחנו מברכים אותו בהצלחה.

מיכאל ביטון: חורה היא אחד היישובים בנגב שעשו את הקפיצה היזמית והפיתוחית הכי גדולה בנגב.

מיכאל ביטון: בבקשה, יצחק.

אבו אלקיעאן יצחק: ועדיין יש עוד צעדים על מנת להמריא ביישוב של חורה.

אבו אלקיעאן יצחק: שלום לכולם, אתייחס בכמה מילים – וכמה מילים של בדואי יכולות להתארך עד חמש מילים.

אבו אלקיעאן יצחק: אדבר על אזור התעשייה של חורה.

אבו אלקיעאן יצחק: אזור התעשייה של חורה הוקם בשנת 2000 או 1999 ואז, בזמנו, הוגדר כאזור תעשייה ומסחר ושווק בקטגוריה הזו.

אבו אלקיעאן יצחק: מאז באו בעלי העסקים והקימו שם סופר – כל אחד לפי טעמו ולפי הצרכים שלו.

אבו אלקיעאן יצחק: היום המינהל באים לבעלי העסקים ואומרים להם: לא למטרה הזאת אזור התעשייה שווק, ויש שם בעיות.

מיכאל ביטון: יש לזה פתרון, יצחק.

מיכאל ביטון: אתה משנה את התב"א של השטח לריבוי שימושים.

מיכאל ביטון: את זה העירייה צריכה לעשות.

אבו אלקיעאן יצחק: אנחנו עדיין לא עירייה, אנחנו מועצה.

אבו אלקיעאן יצחק: אנחנו שייכים לוועדת נגב מזרחי, שיש לנו ביקורת עליה, שהיא מעכבת.

אבו אלקיעאן יצחק: אעבור מנושא לנושא – אם היא אמונה על התכנון והבנייה ביישובים הבדואים, היא באמת צריכה לסייע, לתת יד, לעזור ולא לעכב.

מיכאל ביטון: מי יושב-ראש הוועדה היום?

אבו אלקיעאן יצחק: הגברת כרמית פנטון.

אבו אלקיעאן יצחק: לצערי הרב, כבר אתמול קיבלנו מכתב שראשי הרשויות, שהם חברי הוועדה, מנתקים קשר ולא יכולים לשתף איתה פעולה מאחר שכל התוכניות של ההנדסה להקים בתים ולהסדיר את הבתים ביישובי הקבע, עדיין הכול תקוע ולא מתקדם כלום.

אבו אלקיעאן יצחק: אז איך אנחנו רוצים בסופו של יום לתת תמריץ לבדואים שיושבים מחוץ ליישובי הקבע, להכניס אותם ליישובי הקבע?

אבו אלקיעאן יצחק: תושבי יישובי הקבע סובלים ואף אחד לא נותן להם יד, אף אחד לא עוזר להם.

אבו אלקיעאן יצחק: הגיע הזמן והגיעה השעה לקחת את זה לתשומת לב.

מיכאל ביטון: לגבי אזור התעשייה, יש שני דברים כדי שתצליח במאבק שלך שם: 1.

מיכאל ביטון: כסף לתכנון – כספי תכנון זה או שהממשלה נותנת לך או שהעירייה בתב"רים עושה תוכנית סטטוטורי ואז מגישה את זה לוועדה.

מיכאל ביטון: כל אזורי התעשייה בנגב צריכים להיות בריבוי שימושים.

מיכאל ביטון: באזור התעשייה במצפה רמון כבר יש תיירות, יש מלונאות.

מיכאל ביטון: באזור התעשייה בירוחם אנחנו עושים אזור תעשייה בריבוי שימושים.

מיכאל ביטון: העתיד הוא לא שיש רק מפעלים, העתיד הוא שיש עסקים, שיש יזמים, שהכל קורה באותו מרחב.

מיכאל ביטון: אנחנו נעזור לך עם הפנייה לוועדה לראות איפה זה עומד.

מיכאל ביטון: אני לוקח על עצמי לדבר עם יושב-ראש הוועדה האזורית שם, אבל אתם צריכים לראות שיש תקציב לתכנון, כי אם לא עשיתם תוכנית אין מה לאשר.

מיכאל ביטון: אם תעשו תב"ע והם לא אישרו אותה, אנחנו נדחוף אותם לקדם ולאשר.

אבו אלקיעאן יצחק: היישוב חורה מונה מעל 20,000 ונותן מענה לפריפריה של עוד 20,000 – יחד 40,000.

אבו אלקיעאן יצחק: הוא נמצא בצומת שוקת על כביש 31 וכביש 60, שזה לא הרחק מהרשות הפלסטינית.

אבו אלקיעאן יצחק: אז אולי הגיעו הזמן והשעה לתת דגש לאזור התעשייה של חורה, לפתח אותו עוד, על מנת שהאנשים שלנו לא ייסעו לרשות הפלסטינית וישקיעו את כל כספם שם אלא ישקיעו את זה בחורה.

מיכאל ביטון: יפה, וגם ילמדו במכללה בנגב.

אבו אלקיעאן יצחק: והגיע הזמן, אם אפשר, להקים מכללה בתוך חורה או בסביבה שם - -

מיכאל ביטון: חייבים.

מיכאל ביטון: אני לא יודע מי רוצה, אבל גם רהט רוצים.

אבו אלקיעאן יצחק: - - כי עלויות הנסיעה לחברון זה הרבה.

מיכאל ביטון: מכללה אחת בנגב - - -

אבו אלקיעאן יצחק: בחברון לא מלמדים אותם תורת ז'בוטינסקי.

מיכאל ביטון: כן, זה נאמר.

מיכאל ביטון: תודה רבה, יצחק.

מיכאל ביטון: אופיר ליפשטיין, ראש המועצה האזורית שער הנגב, בזום.

מיכאל ביטון: קדימה, אופיר, קצר ולעניין, כמו שאתה יודע.

אופיר ליפשטיין: שלום, אדוני היושב-ראש מיכאל.

אופיר ליפשטיין: אנחנו פה עם כל ראשי המועצות בכנס של רמת הגולן.

אופיר ליפשטיין: דיברתי פה עם ראשי המועצות, כמה הם מדברים על הנושא של העסקים הקטנים.

אופיר ליפשטיין: בסוף זה המנוע שמצמיח.

אופיר ליפשטיין: אנחנו רואים בעוטף עזה שמתי שנותנים דחיפה זה עובד.

אופיר ליפשטיין: הרשות לעסקים קטנים תמכה, יש לנו שם אקסלרטור ומביאים עוד עסקים.

אופיר ליפשטיין: אנחנו חייבים לחזק את התמיכה בעסקים הקטנים, זה המנוע, זה הלב.

אופיר ליפשטיין: במקום שאנשים ייסעו לעבוד למרחקים הם יוכלו להתפרנס ביישובים הקטנים, במועצות האזוריות, זה כל כך חשוב.

אופיר ליפשטיין: עושים עבודה, חייבים להגדיל את התקציבים על מנת שנוכל להמשיך ולהצמיח את האזור הזה.

אופיר ליפשטיין: אז אני מודה לך על הדיון הזה.

אופיר ליפשטיין: כל כך חשוב, ויש שם נציגים מכל האזור שלנו שיודעים כמה זה חשוב.

אופיר ליפשטיין: אנחנו תומכים, כל ראשי המועצות פה, בחיזוק העסקים הקטנים.

מיכאל ביטון: תודה על הדברים הממוקדים שלך.

מיכאל ביטון: אתן לך נתון שאתה פשוט לא תישן בלילה, יכול להיות שוועדת המשנה להייטק תעשה על זה דיון עומק.

מיכאל ביטון: גילינו שהושקעו בקידום הייטק בנגב – בעיקר בנגב.

מיכאל ביטון: זה הלך לחמש חברות, חברה אחת קיבלה מעל 300 מיליון שקל.

מיכאל ביטון: כל התוכנית הזאת, לא יודעים אם היא הביאה 100 עובדים לנגב או 200 עובדים.

מיכאל ביטון: היית משלם לכל עובד מיליון שקל, היית מביא 600 עובדים.

מיכאל ביטון: אני אומר לך שהחשיבה הזאת, שלא הולכת לעסקים הקטנים, אם נקים בנגב 3,000 עסקים קטנים והם יעסיקו שלושה עובדים כל אחד, זה 10,000 עובדים.

מיכאל ביטון: וייסגרו 500 עסקים, אבל יישאר משהו בנגב.

מיכאל ביטון: הנדיבות הזאת, שמצד אחד נתנו 624 מיליון שקל לחמש חברות, ואחת מהן קיבלה 300 מיליון, ולא הבאנו כלום לנגב מול מה שאנחנו רוצים לעשות עם עסקים, זה פער בלתי נסבל.

מיכאל ביטון: הממשלה יודעת לתת מענקים לעסקים קטנים, עשיתי את זה בירוחם.

מיכאל ביטון: אבל למה זה תוקצב במאות אלפי שקלים במשרד שאין לו הרבה, במקום לעשות איזו תוכנית לאומית לעסקים קטנים ולהתחיל בפריפריה, כי השכיחות של יזמים ועסקים שם היא נמוכה יותר ממה שקורה בצפון.

מיכאל ביטון: תודה רבה לך.

אופיר ליפשטיין: מיכאל, יש לנו חממה טכנולוגית, יש שם 30 חברות, מעסיקים 150 עובדים בשנתיים האחרונות ואנחנו יכולים להגדיל את זה פי עשרה, פי 15 בכסף קטן.

אופיר ליפשטיין: רק צריכים לתת לנו את המשאבים לזה ואנחנו נמשיך ונצמיח את העסקים הקטנים.

אופיר ליפשטיין: זה העתיד שלנו, בטח באזורים שלנו.

מיכאל ביטון: תודה.

מיכאל ביטון: עכשיו נאפשר למועצת הנגב, למכללת ספיר ולתנועת אור להציג, כל אחד מכם שלוש דקות, ואחרי זה סבב חברי כנסת.

מיכאל ביטון: אני מבקש לעמוד בזמנים, להיות חדים ומהירים.

מיכאל ביטון: כל אחד שלוש דקות.

מיכאל ביטון: מועצת הנגב, יוהן אטלן, המנהיג הבלתי מעורער, המנכ"ל המייסד של מועצת הנגב.

מיכאל ביטון: היה צעיר כשהקמנו את זה, הוא מזדקן.

יעקב מרגי: הוא מסרב להתייאש.

מיכאל ביטון: אתה מכיר אותו, מרגי?

מיכאל ביטון: יוהן, שלוש דקות.

מיכאל ביטון: (הצגת מצגת)

יוהן אטלן: תודה, מיכאל, יושב-ראש הוועדה והיושב-ראש המייסד של מועצת הנגב.

יוהן אטלן: תודה לראשי הרשויות - לראש כעיר שלי בני ביטון וליו"ר שלי היום ניסן בן חמו, ראש עיריית ערד.

יוהן אטלן: אני חושב שהנושא הזה, של העסקים, קיבל תאוצה בשנים האחרונות בנגב.

יוהן אטלן: קורים הרבה דברים טובים בנגב.

יוהן אטלן: הסוגיה של העסקים התחילה לבעור בנגב ולפני שנתיים ראשי הרשויות קיבלו החלטה שזה אחד מהנושאים המרכזיים שמועצת הנגב צריכה לקדם וגם הארגונים החברתיים – ארץ-עיר ו-JNF – יחד עם האשכולות, חברנו יחד לקואליציה גדולה של ארגונים שפועלים לקדם את הנושא הזה.

יוהן אטלן: מיכאל, אתה יודע, הנגב יודע לפני כולם מה טוב לנגב והוא מתחיל לפעול לפני כולם והרבה פעמים לא מחכה שהממשלה תבוא.

יוהן אטלן: אנחנו כאן כדי לספר לכם על מה שצמח מהשטח, על הצורך הענק.

יוהן אטלן: הנגב נמצא בפני צומת דרכים מאוד גדולה; ישראל נמצאת בפני צומת דרכים.

יוהן אטלן: אתגר הכפלת האוכלוסייה הוא אחד האתגרים הגדולים שעומדים לפתחנו ונצטרך לתת עליהם את הדעת, ובוודאי שהנגב מושפע מהאתגר הזה.

יוהן אטלן: בשקף הבא אתם יכולים לראות שבשנת 2015 הנגב חצה את קו ההגירה השלילית ועבר להגירה חיובית.

יוהן אטלן: הנגב נמצא בצמיחה חיובית בשנים האחרונות.

יוהן אטלן: מגמת הצמיחה הזאת תלך ותגבר עם הזמן, ואנחנו חושבים שלדבר הזה יש השפעה מרחיקת לכת.

יוהן אטלן: זאת הזדמנות גדולה, אבל צריך גם להסתכל על העתיד, לראות מה תמהיל האוכלוסייה שיגיע, למה היא תזקק ומה הצרכים.

יוהן אטלן: ברור לנו היום שהסיפור התעסוקתי הוא הסיפור המרכזי שיצליח לאפשר לנגב לצמוח.

יוהן אטלן: הנגב, ביחס לאזורים אחרים בישראל, נמצא עם מספר העסקים ל-1,00 נפש הקטן ביותר – 40 עסקים ל-1,000 נפש בעוד שהממוצע הארצי הוא 60 עסקים ל-1,000 נפש.

יוהן אטלן: בתל אביב, סתם בשביל לסבר את האוזן, אנחנו מדברים על 100 עסקים ל-1,000 נפש.

יוהן אטלן: אז רק תבינו איפה הפער נמצא, וכשאנחנו מדברים על הנגב אנחנו מדברים על אזור שיש בו הרבה יותר שכירים מאשר עצמאים ביחס לאזורים אחרים; יש בו פחות הייטק מאזורים אחרים; יש בו יותר עובדים בלתי מקצועיים ביחס לאזורים אחרים; יש בו עוגנים תעסוקתיים גדולים שעליהם מתבסס הנגב והם עוגנים סופר חשובים, במיוחד התעשייה המסורתית.

יוהן אטלן: התעשייה היצרנית היא הסקטור התעסוקתי שהנגב נשען עליו באופן מאוד חזק.

יוהן אטלן: צריך להבין שכשאנחנו מדברים על צומת הדרכים שהנגב נמצא בו היום, גם הסיפור הזה מקבל איזשהו פוקוס כי התעשייה משתנה לנגד עינינו ואנחנו רואים את יחס ההעסקה בתוך התעשייה הולך ויורד.

יוהן אטלן: מצבת העובדים בתעשייה הולכת ומצטמצמת, ועם השנים היא תלך ותצטמצם אפילו עוד יותר, כך מחקרים - - -

מיכאל ביטון: יוהן, המלצות אופרטיביות.

יוהן אטלן: מה שאנחנו אומרים, מיכאל, זה הדבר הבא: הנגב היום נמצא במצב שבו יש משקל לתעשייה היצרנית, ונצטרך למצוא פתרונות לדבר הזה בעתיד הקרוב.

יוהן אטלן: הפתרונות שאנחנו, במועצת הנגב, הם: עוגנים תעסוקתיים ברי קיימא.

יוהן אטלן: מיכאל, אתה יודע שעבדנו על הסיפור של נמל תעופה בין-לאומי בנגב, וזה עוגן תעסוקתי אדיר של 30,000 משרות, ובוודאי שהוא יהיה משמעותי.

יוהן אטלן: גם בית חולים שני בנגב, שנמצא על הפרק, הוא עוגן תעסוקתי גדול והוא גם, כמובן, עונה על הצורך של האוכלוסייה.

יוהן אטלן: אבל, כמו שמיכאל אמר, הסוגיה של העסקים הקטנים היא מנוע צמיחה לא מפוצח, וחייבים לפצח אותו.

יוהן אטלן: אנחנו, בנגב, פעלנו כדי להתחיל לייצר את הקצוות שמאפשרים למנוע הזה לצמוח.

יוהן אטלן: אתן לאוהד לספר על האתגרים של עסקים בנגב כדי שתוכלו להבין מה האתגרים הספציפיים שעומדים בפני עסקים.

מיכאל ביטון: אוהד שקד, מכללת ספיר, בבקשה.

מיכאל ביטון: (הצגת מצגת)

אוהד שקד: תודה רבה, קודם כול, על הבמה.

אוהד שקד: אנחנו מודים על שיתוף הפעולה וחשוב לי גם להגיד שזה לא מובן מאליו שהאקדמיה נמצאת כאן בכזו מעורבות.

מיכאל ביטון: צריך להגיד בשבח מכללת ספיר שהיא יודעת לעשות שותפויות גם עם ערים, גם עם עמותות וגם עם ארגונים.

מיכאל ביטון: ככה הבאנו לירוחם תואר ראשון של כולנא, ספיר.

מיכאל ביטון: אתם פתוחים וגמישים, וזה טוב מאוד.

אוהד שקד: זה גם מכללת ספיר וגם האנשים שפה, הם השותפים שלנו, אנשי השטח שמקבלים אותנו.

אוהד שקד: זה לא פשוט שאנשי אקדמיה פתאום יקשיבו להם, לא כולם אוהבים.

אוהד שקד: יוהן ביקש ממני להציג מחקר שעשיתי במסגרת הקואליציה, שאולי יתפור את הדברים שאתם מדברים עליהם, גם על הנושא של האוכלוסיות השונות שגרות בנגב, גם על הנושא שלך, אדוני היושב-ראש, שדיברת על הכספים שזורמים אבל לא תמיד מגיעים, מהרבה מאוד סיבות והרבה בעיות.

אוהד שקד: החלטנו להתמקד בתפקיד אחד, שהוא תפקיד של מקדם עסקים.

אוהד שקד: אבל לפני שאדבר על המחקר הזה דווקא אדבר על מחקר שעשינו עם משרד המדע, שיסביר מה הסיפור של האתגרים בנגב.

אוהד שקד: זה מחקר שעשיתי עם ד"ר יוסי כהן במימון משרד המדע.

אוהד שקד: אנחנו יכולים לראות את ההבדל בפיטורים של עסקים בנגב ובהוצאה לחל"ת.

אוהד שקד: אתם רואים את המספרים, אני לא צריך להסביר.

אוהד שקד: לא אסביר את התיווך הסטטיסטי שעשינו פה, אבל בגדול, אנחנו מצליחים להראות סטטיסטית שהסיבה לפיטורים והסיבה לחל"ת אלה אותם קשיים של עסקים בפריפריה: בעיות של תזרים מזומנים, בעיות של לקוחות, בעיות של מציאת עובדים.

אוהד שקד: אנחנו רואים בפועל איך זה משפיע ישירות על הפיטורים של העסקים הקטנים והזעירים בנגב, עסקים שמעסיקים עובד אחד, שניים, שלושה – אותם עסקים שדיברתם עליהם.

אוהד שקד: יש לנו חוזקות בנגב, לא רק חולשות.

אוהד שקד: יש לנו יתרונות, יש הזדמנויות.

אוהד שקד: אני מקווה שתסמכו עלי, אני קופץ על הצד המתודולוגי.

מיכאל ביטון: המלצות אופרטיביות.

מיכאל ביטון: תאמין לי, מה שאתה כתבת במחקר, שצריך מנהיג אחד בעיר לעסקים קטנים, זה עשינו לפני עשר שנים, בלי אקדמיה.

מיכאל ביטון: שיהיה בכל עיר מנהיג לעסקים קטנים, הוא יביא את המענקים, את ההלוואות, את התוכניות העסקיות, יכניס אותם לאינטרנט.

מיכאל ביטון: הוא ירדוף אחריהם.

אוהד שקד: תודה, היושב-ראש, שעזרת לי כאן.

אוהד שקד: אם אפשר, שני שקפים אחרונים.

אוהד שקד: קודם כול, יש תפקיד כזה.

אוהד שקד: דיבר ראש מועצת שער הנגב, יש אצלו את צופית, שגם נמצאת כאן ומאזינה בזום; חדווה שנמצאת כאן היא בוגרת של תפקיד כזה; יש פה את מאיה מנתיבות שעושה את זה.

אוהד שקד: יש את התפקיד הזה, רק מה - - -

מיכאל ביטון: לא בכל הערים.

אוהד שקד: בדיוק.

אוהד שקד: לא מופיע בכל הערים, לא תמיד זה תקן מלא.

אוהד שקד: אנחנו רואים את התפקיד ואנחנו רואים את ההשפעה החיובית שלו.

מיכאל ביטון: הבאתי את זה מתורמים, בעוונותיי, לירוחם.

מיכאל ביטון: תגיד לי, זה הגיוני שתפקיד כזה יהיה בתרומות?

אוהד שקד: בדיוק.

אוהד שקד: אם יש ראש רשות שמבין חשיבות, אז הוא מוצא כל מיני דברים.

אוהד שקד: אתם יכולים לראות שהתקן הזה, לפעמים הוא חצי משרה, לפעמים הוא 75% משרה, לפעמים הוא תיירות.

אוהד שקד: דווקא ברשויות שיותר חסר בהן – אין.

אוהד שקד: למשל, באופקים אין כרגע מישהו שיושב על הדבר הזה, ביישובים הבדואים והערבים זה חסר.

מיכאל ביטון: עיר של 30,000–40,000 בסוציו-אקונומי 3, מדהימה, עם ראש עיר מסור, עם צוות, עם אנשים שאוהבים אותה ואין מי שילווה את העסקים.

אוהד שקד: הבעיה בחוסר התקינה ומשהו שצומח מהשטח, שאתה רואה שמצד אחד הוא טוב ומצד שני הוא לא מאורגן, היא לא רק ביש או אין, אלא מי בא לעשות את התפקיד, איזה תקציבים הוא מקבל, מה היכולות שלו לפעול.

אוהד שקד: שום דבר לא מאורגן, אז יש פה הרבה אנשים עם סכין בין השיניים שהביאו כספים.

אוהד שקד: אם אתם רוצים סיפורי הצלחה, אתן לכם מגילה ששמעתי בדרך בכל רשות.

אוהד שקד: היופי של מאיה, של צופית – אחת יודעת להתמודד עם מצבי חוסר שגרה, שהם שגרה אצלנו, בנגב המערבי; השנייה יודעת לתעל לתוך החברה החרדית אצלה את הדברים שמתאימים לה; מי שעובד עם האוכלוסייה הבדואית מצליח לתעל את הכספים, שאתה היושב-ראש דיברת עליהם, שמתפזרים בכל מיני מקומות, והוא מצליח לחבר גם לתורמים וגם - - -

מיכאל ביטון: החזק מתחזק והעני מתענה.

מיכאל ביטון: זה הסיפור.

אוהד שקד: צריך תפקיד כזה, זה מה שאנחנו מבינים.

אוהד שקד: אנחנו מבקשים את עזרת וגם את משרד הכלכלה, כמועצה.

אוהד שקד: נתתי את ההסבר למה צריך את הדבר הזה, מה הוא יכול לעשות ואיזה יופי יכול להיות אם יהיה תפקיד מוגדר, עם תקציב מוגדר, עם תקן, עם הכשרה, עם ליווי מקצועי.

אוהד שקד: התפקיד הזה יכול לעשות פלאים, בעינינו.

מיכאל ביטון: תודה רבה.

מיכאל ביטון: יאיר שרף, סמנכ"ל התיישבות תנועת אור, ואחר כך ח"כים.

מיכאל ביטון: קצר, יאיר, אם אפשר.

יאיר שרף: אשתדל לקצר.

יאיר שרף: אתם מכירים, תנועת אור מקדמת בשנים האחרונות את הסיפור של שני מרכזים חדשים במדינת ישראל והסתכלות על הנגב והגליל בצורה אחרת, לא כפריפריה שצריכה מענק וסיוע אלא כעתיד וההזדמנות של מדינת ישראל.

יאיר שרף: אנחנו עושים את זה עם הרבה שותפים, שרובם נמצאים פה, בחדר ובזום.

יאיר שרף: מבחינת מיקוד וכיוון, אנחנו מבינים שהיום להגיד הייטק זה לא מספיק, וביחד, בתהליכים שאנחנו עושים היום בדימונה, באופקים וגם בגליל, חשוב שכל עיר וכל מרחב יידע לדייק לעצמו תחום כלכלי שבו הוא מייצר את ההתמחות ובו הוא מייצר את הערך המוסף.

יאיר שרף: יש תחומים שבהם אין לנגב יתרון מובהק על פני תל אביב ולייצר את היתרון הזה ייקח שנים רבות.

יאיר שרף: הסיפור של הטמעת טכנולוגיות וחדשנות בתעשיות מסורתיות – חקלאות, תעשייה – ובתחומים נוספים, כמו חינוך, מיכאל, שאתה מכיר היטב בירוחם, זה סיפור שנותן יתרון יחסי גדול מאוד לגליל ולנגב ואנחנו צריכים להתמקד לא רק בקידום עסקים באופן כללי אלא לקדם את הכותרות האלה, שאנחנו יודעים לתת בהן ערך נוסף משמעותי.

יאיר שרף: ההשלכות של זה vi גם מחקר וגם כיוון.

יאיר שרף: מבחינתנו נכון להתלות את המשאבים האלה גם בזה שיהיה כיוון ברור ולא נהיה all over the place.

יאיר שרף: הנקודה השנייה שאני רוצה להוסיף זה לא רק מיקוד בתחום אלא גם מיקוד במקום.

יאיר שרף: אני חושב שהסיפור של מרכזי הערים, במיוחד כשמסתכלים על העסקים הקטנים והבינוניים, הוא סיפור קריטי.

יאיר שרף: אנחנו מדברים על הערים שלנו שמתרחבות לשכונות חיצוניות; הרבה מאוד מהעסקים והמסחר יוצאים לביג – שם קוד – שנמצא בדרך כלל על הכביש, שלא צריך להיכנס ללב העיר והעיר בפנים מתרוקנת.

יאיר שרף: חשוב לנו מאוד לקדם את העסקים שנמצאים במרכז העיר, להציע שם חוויה לדור הצעיר שהיום, אם להגיד את האמת, הוא עוזב, הוא לא נשאר.

יאיר שרף: אנחנו צריכים להציע לו את הפאב, את בית הקפה, את חלל העבודה, כדי שיהיה מה שימשוך אותו וישאיר אותו.

יאיר שרף: אלה שתי התוספות שלנו: 1.

יאיר שרף: מיקוד בתחום; 2.

יאיר שרף: מיקוד באזור גיאוגרפי.

יאיר שרף: אנחנו חושבים שזה סופר קריטי כדי להצליח לייצר את הקפיצה.

מיכאל ביטון: תודה, יאיר.

מיכאל ביטון: תודה רבה.

מיכאל ביטון: חברת הכנסת ענבר בזק, אני מבקש גם מהח"כים, יש הרבה שרצו ואנחנו רוצים לשמוע גם את הממשלה.

ענבר בזק: אהיה מאוד ממוקדת.

ענבר בזק: קודם כול, תודה רבה על הדיון החשוב הזה.

ענבר בזק: כולם מדברים, מציגים את הנגב; כל מה שאמרתם על הנגב נכון ותקף גם לגליל.

ענבר בזק: שם הדיון היה "נגב גליל", ומצער אותי שאין פה נציגים גם של הגליל, אז אקח את זה על עצמי.

ענבר בזק: ראש העיר ניסן בן חמו דיבר על כלכלה מקומית מקיימת – אני מאוד מתחברת לזה.

ענבר בזק: הרקע הקודם שלי, לפני שהגעתי לכנסת, הייתי יועצת עסקית של משרד הכלכלה דרך מעוף במשך 12 שנים, ליוויתי רשויות ואשכולות בתחום של כלכלה מקומית מקיימת.

ענבר בזק: כמובן, התמקדתי בעיקר בגליל.

ענבר בזק: יש לזה הצלחות מאוד גדולות.

ענבר בזק: אני מתחברת לכל מה שנאמר פה, שעסקים קטנים הם מנוע צמיחה של הפריפריה.

ענבר בזק: מתחברת מאוד לדברים שמיכאל אמר, אגב, אני שנים אומרת את זה ואני שמחה לראות כי דעת חכמים מצטרפת למה שאני אומרת שנים, שהמדינה צריכה להשקיע בעסקים קטנים בפריפריה ופחות בחברות הגדולות, כי בסוף אנחנו מחלקים את המשאבים להרבה יותר עסקים, אנחנו מפזרים את הסיכונים ואז, אם חלק נסגרים, עדיין המשרות נשארות.

ענבר בזק: אני רוצה לתאר לכם לקונה שזיהיתי במהלך השנים שעבדתי.

ענבר בזק: יש הרבה תקציבים שמושקעים גם בנושא הזה, של עסקים בנגב ובגליל ושל חיזוק הרשויות המקומיות, אבל התקציבים האלה מועברים בלי קריטריון שאומר שהספקים שיקיימו את הפרויקטים הם מהנגב והגליל.

ענבר בזק: אתן לכם דוגמה.

ענבר בזק: ליוויתי את אשכול בית הכרם, קיבלו 3 מיליון שקל לפרויקט דיגיטציה – שזה אומר להקים אתרים לרשויות של האשכול.

ענבר בזק: ישבתי איתם, ניסיתי לשכנע אותם שייקחו בשביל הפרויקט חברות מהאזור של האשכול, מאזור הגליל, בסוף נבחרה חברה מהרצלייה.

ענבר בזק: אמרתי להם: זה כמו דלי שהממשלה שופכת אליו מים ושופכת אליו תקציבים, אבל הדלי מלא חורים ודרך החורים האלה הכסף חוזר בחזרה למרכז הארץ.

ענבר בזק: אתן לכם עוד דוגמה.

ענבר בזק: משרד נגב גליל יוצא עכשיו בפרויקט מדהים, שתהיה לו השפעה כבירה על העסקים הקטנים – 60 מיליון שקלים להקמת חנויות מקוונות לעסקים קטנים בנגב והגליל.

ענבר בזק: מצוין.

ענבר בזק: הגשתי שאילתה לשר, שאלתי:

ענבר בזק: האם בתוך הפרויקט הזה אתם נותנים עדיפות להקמת אותם אתרים לחברות מהנגב והגליל?

מיכאל ביטון: בבעלות חברות.

ענבר בזק: בבעלות חברות.

ענבר בזק: זאת אומרת, לא מי שהחנות תהיה שלו אלא מי שמקים את החנות.

ענבר בזק: התשובה לו הייתה: לא, אין לנו תיעדוף כזה.

ענבר בזק: אז אני כבר אומרת לכם:

ענבר בזק: מי שבסוף תזכה במרכז תהיה חברה גדולה מהמרכז ורוב הכסף בכלל יילך לפייסבוק ולגוגל לקידום.

ענבר בזק: לא חבל?

ענבר בזק: אז אני רוצה לספר פה שהגשתי הצעת חוק שמדברת על זה שרק רשויות בפריפריה – בנגב, בגליל ובאזורי עדיפות לאומית – יוכלו בתוך המכרזים שלהם, בתוך הפרויקטים של הרשויות ושל משרדי הממשלה, לתת תיעדוף לעסקים קטנים מהנגב והגליל, לתת להם תיעדוף לזכות במכרזים, כי אנחנו רוצים לסתום את החורים בדלי ולהבטיח שהכסף הזה, שהמדינה כבר שמה, כבר משקיעה עשרות מיליונים בנגב ובגליל, יישאר שם אצל העסקים הקטנים.

ענבר בזק: תודה רבה.

מיכאל ביטון: תודה, ענבר.

מיכאל ביטון: חבר הכנסת יעקב מרגי, איש הנגב, בבקשה.

יעקב מרגי: תודה רבה, אדוני היושב-ראש, תודה על הדיון.

יעקב מרגי: אפשר ללכת לאיבוד, לדבר על הנגב ולהתפרש.

יעקב מרגי: לא צריך, אני אתמקד, אנחנו בנושא של העסקים הקטנים בנגב.

יעקב מרגי: אתם יודע מה, ראשי הרשויות, מצדיע לכם.

יעקב מרגי: מועצת הנגב עושה עבודה טובה, אבל בפרקטיקה, ביום-יום, לפעמים ראשי הרשויות הם אחד החסמים הכי קשים לעסקים הקטנים בנגב.

יעקב מרגי: תתפסו שיחה עם מי שהקים עסק בשנים האחרונות – לקבל רישיון לניהול עסק, קחו את באר שבע כדוגמה, זה סיוט.

יעקב מרגי: אנשים נשברים בדרך, המוטיבציה יורדת.

יעקב מרגי: נוכחות דיגיטלית – אם משרד הכלכלה רוצה באמת לסייע לעסקים קטנים להתרומם היום, אי-אפשר בלי נוכחות דיגיטלית, אי-אפשר לצמוח היום.

יעקב מרגי: אתה יכול לשרוד, אבל אתה לא יכול לצמוח בלי נוכחות דיגיטלית, וקשה גם להקים עסק, גם להרים אפליקציה, גם שיווק דיגיטלי.

יעקב מרגי: כאן צריך קצת ראש גדול, עם נשמה במשרדי הממשלה.

יעקב מרגי: לצערי הרב, דרכך אני מלין, לא נתקלתי ב-20 השנים שאני בכנסת שמשרד ממשלתי לא סופר חבר כנסת.

יעקב מרגי: לא נתקלתי.

יעקב מרגי: לאחרונה נתקלתי במשרד הכלכלה, שאתה שולח – תלוי איפה נפלה האבן.

יעקב מרגי: אין תגובות ממשרדי הממשלה לאחרונה, וחבל.

יעקב מרגי: הם צריכים לקחת את זה לתשומת ליבם.

יעקב מרגי: כל זה בסך הכול מפרה אותם, פניות ויוזמות של חברי כנסת מפרות את עבודת הממשלה.

יעקב מרגי: אמרת עוגנים תעסוקתיים – אני רוצה להוסיף ליד זה בדיקות שאני עושה, מלווה לאחרונה וזועק.

יעקב מרגי: אנחנו משקיעים ואוהבים את אוניברסיטת בן גוריון – 8% מהסטודנטים לרפואה באוניברסיטת בן גוריון הם מהנגב.

יעקב מרגי: מי יישאר בנגב?

יעקב מרגי: כשמדברים על ספיר – עבודה טובה, תרומה של ספיר ואוניברסיטת בן גוריון לסביבה שלהם אני יכול למנות, אבל נשמה קצת.

יעקב מרגי: זאת אומרת, להשתדל שאחוז מסוים מהסגל יהיה מהסביבה האורבנית שלהם, הסטודנטים בפקולטות, בקורסים החשובים, שיפעילו את הנגב.

יעקב מרגי: זה פרויקט שלך, יוהן, לשבת על בן גוריון.

יעקב מרגי: לא יכול להיות, אנחנו משקיעים, אוהבים, מחבקים ומחבקים, בסוף אני משקיע בתושבי רמת אביב.

יעקב מרגי: כנ"ל מה שאני צופה בקושי של הכשרתם של עובדי קריית המודיעין – בסוף זה יהיה באוניברסיטת תל אביב ואז כל מה שרצינו להביא לנגב, הכול מתמסמס ועוד פעם הגדול לוקח ומשאיר אותנו עם השאריות.

יעקב מרגי: תודה.

מיכאל ביטון: תודה רבה, מרגי.

מיכאל ביטון: מנכ"ל ארץ-עיר אורי כרמל, בבקשה.

אורי מקלב: קודם כול, הסיפור של מקדמי העסקים ברשויות, זה ריכוז המאמץ.

אורי מקלב: אני יחד עם יוהן בהנהלת מועצת הנגב, על זה אנחנו מרכזים מאמץ.

אורי מקלב: אבל בסיפור של תקן לכמה שיותר רשויות, תקנים מלאים למקדמי עסקים, הוא לא יכול לפעול לבד, צריך לפעול גם אזורית.

אורי מקלב: בזה הנגב הוא חלוץ בארץ, אין דבר כזה כמו מועצת הנגב, לצערנו.

אורי מקלב: עכשיו בגליל אני מבין שזה מתחיל להתפתח, אבל שיתוף הפעולה האזורי שקיים בנגב – עשינו בשנה האחרונה כברת דרך מטורפת בנושא של שותפות אזורית לעסקים קטנים, שותפות תלת-מגזרית של שני האשכולות, של ספיר, של המעוף ועוד ועוד.

אורי מקלב: צריך לתת לזה מעטפת אזורית, שהאשכולות צריכים להוביל, של הכשרה ושל יצירת קהילה של מקדמי עסקים.

אורי מקלב: הסיפור של מקדם עסקים, שזה יהיה הקטר, החלוץ, המנוע של מקצוע איכותי ומוביל.

אורי מקלב: בשביל זה צריך לייצר גם קהילה של אנשים כאלה, שביחד 20 מקדמי עסקים מ-20 רשויות עובדים ופועלים יחד בשביל לקדם את העסקים הקטנים באזור הנגב.

אורי מקלב: לומדים אחד מהשני, אבל גם יוצרים איזושהי נבחרת שמובילה את הנושא של עסקים קטנים.

מיכאל ביטון: תודה רבה.

מיכאל ביטון: מאזן גנאים, בבקשה.

מאזן גנאים: תודה לך, אדוני היושב-ראש.

מאזן גנאים: הייתי מצפה מחבריי, ראשי הרשויות בנגב, באמת לתת תשומת לב לתושבי הנגב, כי אנחנו יודעים שהם סובלים יותר מכולם.

מאזן גנאים: הייתי רוצה לדבר על קידום אזורי תעשייה על מנת להשיג תעסוקה לבני המקום.

מאזן גנאים: חוץ מזה, נושא ההסתה נגד תושבי הנגב – צריך לשנות את השיח הזה.

מאזן גנאים: לא לומר: אלו הפולשים, אלו שלקחו את האדמה.

מאזן גנאים: כל זמן שאנחנו מדברים עליהם בצורה כזאת, שהם הפולשים והם אלה שלוקחים את האדמה ולא נכנסים אליהם ליישובים על מנת לחזק את הכלכלה של היישובים האלה, אז יש בעיה, כי אם טוב לי – טוב לך; טוב לך – טוב לי.

מאזן גנאים: הם כבר סובלים יותר מהכול.

מאזן גנאים: אני רוצה להזכיר לך – מעל 50% מתחת לקו העוני, שני שליש מהם ילדים.

מאזן גנאים: זו אחריותה של ממשלת ישראל להשיג להם תעסוקה והשכלה ושבאמת ירגישו שהם חלק בלתי נפרד מהנגב.

מאזן גנאים: לכן הייתי מצפה מחבריי, ראשי הרשויות בנגב, איך לחבק את תושבי הנגב על מנת שהנגב יהיה טוב לכולם.

מאזן גנאים: אני חושב שהנגב מספיק לכולם.

מיכאל ביטון: תודה רבה.

מיכאל ביטון: חבר הכנסת סמי אבו שחאדה, בבקשה.

סמי אבו שחאדה: תודה רבה, כבוד היושב-ראש, על קיום הדיון המאוד חשוב הזה.

סמי אבו שחאדה: אני חושב שאחד האתגרים הגדולים של החברה הערבית בנגב הוא שכל העניין של הניהול והתכנון של הנגב נראה כמו פה, בוועדה – יש יהודים שמנהלים את העולם ויש ערבים שהם מחוץ למשחק.

סמי אבו שחאדה: זה נראה ככה גם במספרים.

סמי אבו שחאדה: ביקרנו במפעלי ים המלח, אדוני.

סמי אבו שחאדה: המפעל הענק הזה מעסיק 1,500 אנשים העסקה ישירה.

סמי אבו שחאדה: כמה מהם ערבים?

סמי אבו שחאדה: 20.

סמי אבו שחאדה: ככה זה נראה ברוב הדברים החשובים שנוגעים לתכנון, לאקדמיה, לעיריות, לכוח, למשאבים - לכול.

סמי אבו שחאדה: אנחנו מדברים פה על פיתוח עסקים ואזורי תעשייה.

סמי אבו שחאדה: החברה שלקחה את עניין הגז רישתה את כל הנגב בגז, יש עכשיו גז טבעי בכל מקום.

סמי אבו שחאדה: כדי לפתח אזור תעשייה רציני, אדוני, כל המפעלים שלוקחים המון אנרגיה צריכים את הגז הטבעי כי זה מוריד להם את עלות החשמל כמעט לחצי.

סמי אבו שחאדה: בכל הנגב יש גז, כל נקודות היציאה הם באזורים היהודיים של הנגב, אז גם אם מאוד רוצים אף אחד לא ילך.

סמי אבו שחאדה: גם יהיה אזור תעשייה, שום מפעל רציני לא ילך לשם, כי מבחינתנו, אם ילך לאזור השכן, של היהודי, זה יוריד לו את עלויות האנרגיה שלו בחצי.

סמי אבו שחאדה: יש דבר מאוד חשוב שצריך לעשות, בעיניי – צריך להעלות את המודעות בשני נושאים: אנרגיה סולרית בנגב התפתחה בצורה מדהימה, אבל רוב ההשקעות, רוב המחקר נעשו בקיבוצים ובמושבים שם.

סמי אבו שחאדה: זה מוציא שליש מאוכלוסיית הנגב מהמשחק.

סמי אבו שחאדה: הדבר השני, העניין של הגז הטבעי ואזורי התעשייה.

סמי אבו שחאדה: חייבים להעלות את המודעות, גם בקרב ראשי הרשויות הערבים עצמם, לגבי חשיבות הנושא הזה.

סמי אבו שחאדה: ודבר שני, המדינה צריכה לעזור לדחוף ולהכניס את זה לשם כדי שיהיה איזשהו פוטנציאל לפתח את אזורי התעשייה, אחרת, גם אם נהיה במקום יותר טוב תיאורטית, מעשית זה לא יקרה.

מיכאל ביטון: סמי, דיברת מדם ליבך, אבל על נושאים שהם לא הנושא היום, שזה עסקים קטנים.

מיכאל ביטון: אתה צודק שהפיתוח הכלכלי בחברה הערבית הוא פחות ולא מוסדר.

סמי אבו שחאדה: גם אזורי התעשייה, אדוני.

מיכאל ביטון: לגבי אזורי תעשייה, המודל של רהט, בני שמעון ולהבים, שעובדים יחד ומחלקים – זה העתיד, לא שכל אחד יריב.

סמי אבו שחאדה: להיפך, בעד לגמרי.

מיכאל ביטון: אזור תעשייה משותף, מתחלקים, עוזרים, עובדים.

יעקב מרגי: רהט-להבים זה סיפור הצלחה.

מיכאל ביטון: זה מהפכה, וזה עשר שנים.

מיכאל ביטון: זה משה פאול, סיגל מורן - - -

סמי אבו שחאדה: אדוני היושב-ראש, אני חושב שלנהל את זה על בסיס לאומי זה לא טוב.

סמי אבו שחאדה: להיפך, פיתוח כלכלי צריך להות משותף.

סמי אבו שחאדה: ברור, אני איתך לגמרי.

סמי אבו שחאדה: אבל אני אומר, יש דברים קטנים - - -

מיכאל ביטון: אז זה אחד.

מיכאל ביטון: לגבי הגז, אני רוצה שתביא לי את רשימת הבעיות כי אנחנו נושפים בעורפם.

מיכאל ביטון: נתנו סמכויות לרשות הגז לאכיפה מחמירה על החברות הפרטיות שלא הביאו גז למי שצריך.

מיכאל ביטון: נטפל בזה, כי ראינו גם כמה מפעלים בנהרייה, בלוד ובעוד מקומות שהגז לא הגיע.

מיכאל ביטון: המדינה עשתה את קווי ההולכה ונתנה לחברות פרטיות את קווי החלוקה.

מיכאל ביטון: המדינה סיימה את עבודתה והחברות הפרטיות לא עשו את תפקידן.

מיכאל ביטון: דוגמה להפרטה לא מוצלחת.

מיכאל ביטון: אבל אנחנו עדיין עם העיניים על הדבר הזה, תביא את הרשימה וניאבק שיגיע גז למי שצריך להגיע הגז.

מיכאל ביטון: הזמן שלנו מתקצר, אנחנו לקראת סוף הדיון.

מיכאל ביטון: אתן התייחסות ראשונה לממשלה, ואם נספיק, לעוד גופים.

מיכאל ביטון: אני מבקש תשובות ממשרד הכלכלה ומהאוצר.

מיכאל ביטון: יש פה שני נציגים, לפי מה שכתוב כאן:

מיכאל ביטון: דנה פז מהסוכנות לעסקים קטנים וידידיה מאגף התקציבים.

מיכאל ביטון: דנה, אני רוצה לדעת האם יש לכם היום תוכנית מענקים לעסקים קטנים?

מיכאל ביטון: הרי המדינה יודעת לתת מענקים לעסקים גדולים ולחברות בין-לאומיות בדמות ויתור על הכנסות.

ענבר בזק: אגב, אם אפשר להוסיף פה שאלה: בזמן הקורונה היה פרויקט של 5,000 שקלים מענק לדיגיטציה לעסקים קטנים.

ענבר בזק: פנו אליי ושאלו אם זה ממשיך.

מיכאל ביטון: 1.

מיכאל ביטון: האם יש לכם את מסלול המענקים, כי הוא היה בנגב-גליל?

מיכאל ביטון: זו השאלה שאני מפנה אלייך.

מיכאל ביטון: 2.

מיכאל ביטון: האם כוונכם שבכל 266 הרשויות יהיה בסוף מנהיג לעסקים הקטנים?

מיכאל ביטון: איך אתם מקדמים את זה, במיוחד לרשויות בסוציו-אקונומי נמוך ופיתוח כלכלי נמוך?

מיכאל ביטון: ידידיה מאגף התקציבים, אני רוצה התייחסות לחשיבה איך העסקים הקטנים הם מנוע וקטר צמיחה למשק והאם אתם פתוחים להשקיע באותם מענקים להרחבת עסק קיים ולהקמת חדשים, כשם שאתם עושים עם חברות בין-לאומיות ועם מרכז ההשקעות בהיבטים של תעשייה וכו'.

מיכאל ביטון: למה אנחנו יודעים לתת מענק למפעל חדש?

מיכאל ביטון: למה אנחנו יודעים לתת מענק לחברות בין-לאומיות ולעסק קטן, שהכי נאבק, בלי הון עצמי, בלי תזרים, הוא לא יקבל מענק?

מיכאל ביטון: זאת השאלה שלי, אבל זה משרת את הכלכלה, ועשיתם את זה.

מיכאל ביטון: אתם יודעים, הדבר הכי חמור לממשלה זה להצליח במשהו ולא לחזור עליו.

מיכאל ביטון: נגב גליל עשו מענקים כאלה, והם עבדו.

מיכאל ביטון: האם התורה הזאת נשמרה?

מיכאל ביטון: האם יש חשיבה על הדבר הזה?

מיכאל ביטון: אלה השאלות אליך, ידידיה.

מיכאל ביטון: דנה ראשונה.

דנה פז: שלום.

דנה פז: קודם כול אגיד שמשרד הכלכלה והסוכנות רואה חשיבות רבה מאוד בתפקיד של מקדם עסקים והיא פועלת להכשיר את כל הנציגים מהרשויות.

דנה פז: הנציגים הם של הרשויות, הם לא נציגים שלנו.

דנה פז: הסוכנות מספקת עוד המון כלים משלימים לתפקידים האלה.

מיכאל ביטון: אתן לך דוגמה.

מיכאל ביטון: הכי קל להסביר לי שהמעדר נמצא אצל מישהו אחר – להגיד שהם האנשים של הרשויות ואנחנו נכשיר.

מיכאל ביטון: אבל אין להם כסף לכוח האדם הזה, אבל גם לך אין כסף, נכון?

דנה פז: בדיוק.

מיכאל ביטון: אבל הממשלה יודעת לתת עתידים לשלטון המקומי, אז היא תתעדף שעתידים לשלטון המקומי ילכו להיות מנהלי עסקים קטנים ברשויות מקומיות ולבדוק לכמה רשויות יש מוביל של עסקים קטנים במשרה מלאה.

מיכאל ביטון: מישהו יודע את התשובה?

מיכאל ביטון: אני לא יודע, אתם צריכים לדעת.

מיכאל ביטון: יש 266 רשויות, צריכים להיות 266 כאלה.

מיכאל ביטון: אתם שמים עובדים בסבסוד ממשלתי בעתידים לשלטון המקומי.

מיכאל ביטון: בהתחלה הבאתי תורם שלוש שנים; נגמר לי הכסף, הביאו עתידים לשלטון המקומי – 30 לכל המדינה, לקחתי ארבעה.

מיכאל ביטון: אחד מהם התחיל לטפל בעסקים.

סמי אבו שחאדה: מה המספר של העסקים הקטנים בנגב היום?

מיכאל ביטון: בנגב עשרות אלפים, בישראל מאות אלפים.

סמי אבו שחאדה: מה שאמרת עכשיו יכול להיות פתרון מדהים.

סמי אבו שחאדה: אם יהיו באמת 266 אנשים שמובילים את העסקים האלה, הם יכולים לתת מעטפת - - -

מיכאל ביטון: המדינה חזרה רברס.

מיכאל ביטון: המדינה, היה לפעמים לה ביישובים עובד והם אמרו: לא, נעשה את זה בבאר שבע, הם יבואו.

מיכאל ביטון: איזה מנהל מכולת או פלאפל או פיצה יבוא לבאר שבע?

מיכאל ביטון: איזה אוהל בדואי שמארח קבוצות יבוא לתוכנית עסקית לבאר שבע אם לא תבוא אליו עם המסמכים כשהוא עם הקבוצה והוא יחתום?

ענבר בזק: מההכרות שלי עם מנהלי העסקים, הרבה מהם לא ניהלו עסק בחיים ואז מאוד מאוד קשה להם ללוות עסקים כאלה.

ענבר בזק: הם לא אנשים מתאימים.

מיכאל ביטון: אז אתה עושה ב-40,000 שקל מענק תוכנית עסקית קטנה – 4,000 שקל, לא להגזים עם הכסף על תכנון.

מיכאל ביטון: תוכנית עסקית, ויש כסף לתכנון.

מיכאל ביטון: למדינה יש כסף לתוכניות לעסקים – זה לא ניצול מלא; יש הלוואות לעסקים – זה לא ניצול מלא; אין לה מענקים לעסקים, שזה היה ניצול מלא.

מיכאל ביטון: אין ניצול מלא בהלוואות, אין ניצול בהכשרות, אין ניצול מלא בתוכניות עסקיות.

מיכאל ביטון: אומרים, המעוף: רק תבוא, ניתן לך תוכנית עסקית.

מיכאל ביטון: 75% השתתפות עצמית שלנו, היזם רק 25% - ולא לוקחים את זה כי זה לא מספיק טוב, זה לא נגיש.

מיכאל ביטון: זו הבעיה.

מיכאל ביטון: אני מתלהב.

מיכאל ביטון: סליחה, גברתי.

דנה פז: כמו שאמרתי, הסוכנות תומכת בכל הכלים של מקדמי עסקים ברשויות.

דנה פז: לאחרונה הסתיים סבב שלישי של קורס כזה, בשנה שעברה התקיימו שניים, כ-120 רשויות השתתפו בתוכניות.

דנה פז: יש לנו גם תוכניות המשך לעתיד, כמו קורס לקהילה מקדמת עסקים ועוד מגוון של פורומים, מרחבים עסקיים וכו'.

דנה פז: אפשר לראות בתקנון שיש מגוון רחב.

דנה פז: לגבי השאלה על המענקים – הסוכנות לא חילקה מענקים, וכשהגיעה הקורונה הסוכנות נכנסה לנושא של מענקים לבעלי עסקים.

דנה פז: לגבי מענק דיגיטציה - - -

מיכאל ביטון: הרחבה או הקמה?

מיכאל ביטון: בקורונה נתנו עזרה לשרוד, אנחנו מדברים על מענקי הרחבה והקמה.

דנה פז: אז לא - - -

מיכאל ביטון: אם אתה לוקח 100 עסקים, נותן להם מענק והם הוסיפו שני עובדים – זה 200 עובדים, זה כמו להקים שלושה מפעלים.

מיכאל ביטון: וזה כסף קטן, זה פחות מה-624 מיליון שקל לחמש חברות, שאני לא יודע מה קרה.

מיכאל ביטון: רון כץ, יושב-ראש ועדת המשנה להייטק, יעשה דיון מה קרה עם 624 מיליון; מי החברה שקיבלה מעל 300 מיליון וכמה עובדים הגיעו לנגב בזכותה.

מיכאל ביטון: שאלה פשוטה, לא?

מיכאל ביטון: זה קצת כסף 624 מיליון?

מיכאל ביטון: אם אתה מביא לעסקים קטנים מענקים ב-100 מיליון, זו מהפכה חברתית בישראל.

מיכאל ביטון: 624 מיליון לקידום הייטק בפריפריה הלכו לטמיון בעשור.

מיכאל ביטון: זה מה שאני יודע, אולי יש עוד כספים שאני לא יודע עליהם.

דנה פז: ההתייחסות היא רק לנושא של מענק דיגיטציה.

דנה פז: הוא הסתיים בסוף 2021, אחרי שמלוא התקציב נוצל.

מיכאל ביטון: אז תפעלו להביא עובד לכל עירייה, עם עתידים לשלטון המקומי, להשתתף בעלויות?

דנה פז: לסוכנות אין תקציב.

מיכאל ביטון: לא ביקשתי תקציב, ביקשתי שתלכו לשים יד על תקנים של עתידים לשלטון המקומי.

מיכאל ביטון: משרד הפנים בעד פיתוח כלכלי ברשויות.

דנה פז: אני רושמת.

מיכאל ביטון: הוא נותן פרויקטים כלכליים לראשי הערים, הוא רוצה שיהיו להם הכנסות מארנונה.

דנה פז: רשמתי את ההערה ואעביר את זה.

מיכאל ביטון: ומענקים?

דנה פז: כרגע מענק דיגיטציה נסגר.

מיכאל ביטון: הייתה פה שרת הכלכלה בדיווח שנתי לוועדה.

מיכאל ביטון: אמרה שהרעיון לקידום מענקים לעסקים קטנים מעניין אותה.

מיכאל ביטון: עשיתם דיון בנושא?

דנה פז: כן.

דנה פז: כרגע אנחנו אמורים להמשיך את מענק EMV שנסגר - - -

מיכאל ביטון: אני מבקש מהרשות מכתב תוך חודש על הפעולות והדיונים שעשיתם לבחינת האפשרות למענקי הקמה והרחבה של עסקים קטנים בנגב ובגליל על בסיס המודל הזעיר המוצלח שבוצע בנגב גליל ברשויות בודדות.

מיכאל ביטון: שרת הכלכלה הבטיחה להוביל את זה, תוך חודש אני רוצה מכתב ממשרד הכלכלה ומהרשות: מה הפעולות שעשיתם ומה ההיתכנות למהלך כזה עוד השנה, אולי בניוד יתרות או תקציב לא מנוצל בסעיפי ההלוואות לעסקים, להסב אותו למענקים.

מיכאל ביטון: תודה רבה לך.

מיכאל ביטון: ידידיה, אתה זוכר את השאלות שלי?

מיכאל ביטון: בבקשה.

ידידיה גרינוולד: אתייחס לחלק מהשאלה.

ידידיה גרינוולד: מכיוון שאני רפרנט פנים, אז פחות בהיבטים של כלכלה והמענקים לעסקים קטנים ובינוניים, אבל אדע גם להעביר - - -

מיכאל ביטון: במושב הבא – לא להעליב אותך – כנראה שיהיה בכל דיון שלי או הממונה על התקציבים באוצר או הסגן שלו.

מיכאל ביטון: לא יהיה פחות מזה.

מיכאל ביטון: למה?

מיכאל ביטון: כי אני רוצה לדבר על פיתוח כלכלי ואתה אומר לי: אני בפנים, אני לא אדבר על מענקים.

מיכאל ביטון: אז בשביל מה אני צריך את הדיון?

מיכאל ביטון: אני צריך תשובות כוללניות של נציג משרד ממשלתי.

מיכאל ביטון: אתה לא יכול להגיד לי: אני לא מבין בזה.

מיכאל ביטון: אם אתה לא אחראי על הכול או על עסקים קטנים ומענקים, צריך לבוא מישהו אחר.

מיכאל ביטון: אז החגיגה הזאת תסתיים.

מיכאל ביטון: במושב הבא יגיע לכל דיון שיש בו היבט כלכלי הממונה על אגף התקציבים או סגנו או מישהו שאאשר מראש, כדי שייתן תשובות כלליות.

מיכאל ביטון: זה חל על כל משרדי הממשלה.

מיכאל ביטון: ההפקרות שעולים בזום לא תהיה, לא תהיה עלייה בזום לאדם שאנחנו רוצים אותו פה, נגמרו הימים, ואנשים בכירים עם ראייה כללית.

מיכאל ביטון: תמשיך, ידידיה.

ידידיה גרינוולד: רק אציין שבנושא של הדיון זה נגע יותר ברשויות המקומיות, אבל באמת יכול להיות שיותר נכון שהיה בא לפה מישהו מצוות כלכלה.

ידידיה גרינוולד: אבל באופן כללי, כמו שהוזכר פה, אני מכיר את משרד נגב גליל בגלל שבו אני כן מטפל.

ידידיה גרינוולד: עכשיו המשרד מוציא מכרז להקמת 3,000 חנויות אינטרנטיות בפריפריה.

ידידיה גרינוולד: זה משהו שמתוכנן כבר עכשיו, זה סיוע שאנחנו יודעים שנותנים.

ידידיה גרינוולד: במסגרת החלטת הממשלה של מעבר צה"ל לנגב הייתה לנו עכשיו - - -

מיכאל ביטון: רגע, תן לנו להבין.

מיכאל ביטון: מה הופך אותה לחנות אינטרנטית אם זה בפריפריה?

מיכאל ביטון: המחסן בפריפריה?

ידידיה גרינוולד: לא, אלה חנויות נמצאות בפריפריה, אבל נותנים להן את האפשרות לשווק גם בצורה דיגיטלית.

מיכאל ביטון: למכור את המוצרים שלהם גם במסלול האינטרנטי.

מיכאל ביטון: חנות קיימת שמרחיבה את הפעילות שלה לשיווק אינטרנטי - -

ידידיה גרינוולד: אכן כן.

מיכאל ביטון: - - או הקמה של חדשות?

ידידיה גרינוולד: אני לא יודע אם מדובר גם על הקמה של חדשות.

ידידיה גרינוולד: צריך פה את משרד נגב גליל כדי שיידע לתת תשובות יותר מהותיות על הפרויקט הזה.

מיכאל ביטון: וההערה של חברת הכנסת בזק, שיהיה תיעדוף לבעלות מקומית או לאנשים מהנגב ומהגליל – מה שנקרא כלכלה מקומית מקיימת, כלכלה בת קיימא – שהכסף נשאר בקהילה, שלא בעלי הון יקימו את החנויות האלה, כמו שאלה שקיבלו 300 מיליון, שאני מחפש אותם עדיין, כמה עובדים הם הביאו לנגב.

מיכאל ביטון: איך לא נאבד את ההשקעה הזאת?

מיכאל ביטון: יש אפשרות לתעדף מקומית ויש אפשרות לתת תיעדוף לתושב המקום.

מיכאל ביטון: עושים תיעדוף כזה בדיור, עושים תיעדוף כזה בהרבה תחומים.

ידידיה גרינוולד: אני מסכים עם ההערה הזאת, ברור שנעדיף שגם הספקים יהיו מקומיים.

ידידיה גרינוולד: כמובן שצריך לוודא שזה לא פוגע בהיבטים של תחרות או בהיבטים של עלויות.

ידידיה גרינוולד: צריך בכל זאת להתחשב גם בנושא הזה.

מיכאל ביטון: אם התחרות הייתה עובדת טוב אז הנגב והגליל היו נראים מבחינה כלכלית כמו תל אביב.

מיכאל ביטון: אבל התחרות לא עובדת, אז כדי שהם יתחזקו הם צריכים משהו שהוא אקסטרה, מעבר לתחרות.

ענבר בזק: הכול תלוי איך מנסחים את המכרז.

ענבר בזק: אני בטוחה שהשיקול הוא כמה עובדים - - -

מיכאל ביטון: אני מודאג מהדבר הזה.

ידידיה גרינוולד: רק אוסיף נקודה אחרונה, לגבי התקנים של מקדמי העסקים ברשויות המקומיות.

ידידיה גרינוולד: בדרך כלל אנחנו לא מתקצבים תקנים.

ידידיה גרינוולד: היינו שמחים להבין ולבחון גם אצלנו למה יש רשויות מקומיות חלשות שכן מצליחות להשיג תקן כזה - - -

מיכאל ביטון: כי הם לוקחים תורמים.

מיכאל ביטון: תגיד לי, הגיוני?

מיכאל ביטון: את מועצת הנגב הבאנו מתורמים, את רכז העסקים מתורמים, מכללת ספיר – חצי מהבניינים שלה מתורמים.

מיכאל ביטון: זה תפקידנו, להביא תורמים לדאוג לפיתוח כלכלי בישראל?

מיכאל ביטון: העסקים האלה משלמים מיסים בסוף, זה טוב למדינה.

מיכאל ביטון: אבל תדע לך, אתה אחראי על משרד הפנים ומשרד הפנים יודע לתת לרשות מקומית מענק להקמת עסק כלכלי בבעלותה.

מיכאל ביטון: בתוכניות פיתוח כלכלי של רשויות קיבלנו מענק להקים חניון לילה בירוחם והוא יניב לנו כסף, הוא יתחזק את האגם; קיבלנו כסף להתייעלות אנרגטית וחסכנו מיליון שקל.

מיכאל ביטון: אתם יודעים לעשות את הדברים האלה, אבל תרדו קומה.

מיכאל ביטון: אתה יודע מה, אני מטיל עליך ועל הממ"מ משימה.

מיכאל ביטון: הממ"מ שומע אותי, תמיד בחדר, נכון?

מיכאל ביטון: הוא לא שומע.

מיכאל ביטון: הממ"מ זה אגף המחקר של הכנסת, ואני מבקש ממנו מחקר: לכמה ישויות יש מוביל לעסקים קטנים במשרה מלאה?

מיכאל ביטון: כמה רשויות מקומיות עוסקות בפיתוח כלכלי של מיזמים כלכליים של עצמם?

מיכאל ביטון: מה הפערים בין רשויות בשכיחות העסקים הקטנים בקרבן, לפי רשות, לפי מצב סוציו-אקונומי, לפי כמות העסקים הקטנים שקמים, נסגרים ופועלים בקרבן?

מיכאל ביטון: מחקר על כל ההיבט הזה של העסקים הקטנים.

מיכאל ביטון: אתה יכול להשיג את הממ"מ – אתה איש אוצר ואמון על הפנים – ולהתחיל לבדוק כמה רשויות עוסקות בפיתוח כלכלי.

מיכאל ביטון: הרי אם היה יעד עליון של משרד האוצר, זה שמשרד הפנים יעשה פיתוח כלכלי ברשויות כדי להקטין את התלות במענקי איזון.

מיכאל ביטון: אתה כן עוסק בכוח אדם; יש לך את עתידים לשלטון המקומי, יש לך מנהיגות מעוז, יש לך כל מיני דברים שאתה מממן בתוכניות מנהיגות.

מיכאל ביטון: תייעד את זה לפיתוח כלכלי, תתנה את הכסף שאתה נותן לתוכנית עתידים לשלטון המקומי בהפנייה של אחוז מהאנשים לתחום של פיתוח כלכלי ברשויות, ואז בכל רשות יהיה בן אדם כזה והוא יגיע למכולת ולפלאפל ואנשים יידעו לדבר איתו, הוא יידע לדבר את שפתם – בערבית, בעברית, בכל שפה.

מיכאל ביטון: תודה רבה.

מיכאל ביטון: אנחנו חייבים לסיים את הדיון הזה ואני רוצה לסכם אותו.

מיכאל ביטון: יסלחו לי רבים שלא זכו לדבר.

מיכאל ביטון: הסיכום הוא כזה: אני רוצה לברך את הנהגת הנגב שהייתה כאן היום – ראשי הרשויות, האקדמיה, שער הנגב, עמותות וגורמים עסקיים – שעשו יד אחת להבין שאחת הבעיות בנגב היא היעדר הצמיחה, הליווי והתשתית התומכת בעולם העסקים הקטנים והזעירים בנגב, מיעוט השכיחות של עסקים כאלה והביסוס הכלכלי שלהם ביחס למרכז הארץ.

מיכאל ביטון: צורת העבודה הזאת והחשיבה הזאת היא בעצמה מופת, וראוי שהממשלה תתבונן בצורת העבודה הזאת, תחבק אותה, תתקצב אותה ותיקח אותה גם לגליל וגם לפריפריה חברתית.

מיכאל ביטון: אבל קודם כול, תממן משהו בתוכנית הזאת ושזה לא יהיה מבוסס על תורמים או על רצון טוב או על מאבק קיומי בכל רשות כדי בכל זאת, בלי כסף, להצליח לעשות דברים יפים.

מיכאל ביטון: אני מאוד גאה בראשי הרשויות שהיו כאן ובמחויבותם לנושא.

מיכאל ביטון: גם להם קוראים להקים צוות רשותי להסרת חסמים לקבלת רישיון עסק והשלמת רישיון עסק בכל ההיבטים של היתרי בנייה, הג"א ואחרים, ללחום את מלחמתם של העסקים גם מול גופים חוץ-רשותיים, כגון תאגיד המים, הג"א ואחרים, שעלולים לעכב היתרי הקמה של עסקים או רישיון עסק.

מיכאל ביטון: עשינו את זה בירוחם, לרשות יש כוח מול הג"א, יש כוח מול תאגידי המים והיא יכולה לפלס דרך לעסקים באופן שוויוני, לא מפלה.

מיכאל ביטון: כל עסק שצריך, אם אותו רכז יעזור לו להשלים ולהיות עם רישיון, הרישיון מאפשר לו לעבוד עם גופי ממשלה ולהית ספק של גופי ממשלה וצבא, וכשאין לו את הרישיונות האלה קהל היעד שלו קטן.

מיכאל ביטון: והדבר הכי חשוב: הגיעו הזמן שבמדינת ישראל תהיה תוכנית דגל למענקים, להקמה ולהרחבה של עסקים קטנים וזעירים בהובלה מקומית של רשויות מקומיות, באמצעות הידע הקיים של המעוף.

מיכאל ביטון: התוכנית הזאת צריכה לכלול את המרכיבים הבאים: עד 10% מהתוכנית מוקצה לליווי עסקי ותוכנית עסקית מדויקת, תמציתית, קטנה, עם אנשי המעוף המלווים העסקיים.

מיכאל ביטון: כל השאר הוא למענק הקמה ופיתוח.

מיכאל ביטון: ההקמה והפיתוח יכולים להיות הקמת החנות, יכולים להיות רכב נייד שמוכר, יכולים להיות אתר אינטרנט שמוכר.

מיכאל ביטון: זה יכול להיות המון דברים שמגדילים את ה-capacity, את יכולת המכירה ואת איכות השירות של אותו עסק.

מיכאל ביטון: הדבר הזה אפשרי, ראינו את זה.

מיכאל ביטון: אנחנו רוצים שלצידו, ברגע שמישהו קיבל מענק של 40,000 שקל ואומרים לו: אתה יכול גם הלוואה של 20,000 או 40,000, הוא כבר יחליט למנף את עצמו ולקחת עוד סיכון.

מיכאל ביטון: אבל בלי המענק הם לא יבואו; בלי הליווי הם לא יבואו; בלי 266 מנהיגי עסקים קטנים בכל רשות מקומית אין תוחלת לדיבורים שלנו.

מיכאל ביטון: אני רוצה להזכיר לנגב גליל שהם ידעו לעשות את זה.

מיכאל ביטון: אני חושב שהם לא יכלו לשאת בנטל, אבל שיחזירו את הפיילוט שלהם, שמשרד הכלכלה ילמד את הפיילוט שבוצע בנגב גליל למענקים לעסקים קטנים בפריפריה.

מיכאל ביטון: פיילוט מוצלח, שהוכיח את עצמו.

מיכאל ביטון: התוכנית הייחודית הזאת שהתגבשה בנגב צריכה לקבל הכרה ממשלתית, מימון ממשלתי והרחבה אל הגליל.

מיכאל ביטון: אני אומר לכם שנעקוב אחרי הדבר הזה במושב הבא.

מיכאל ביטון: אני רוצה לדעת שהידקתם את הקשר בין האוצר לכלכלה, לרשות לעסקים קטנים, למשרד הפנים, בדגש על רשויות מוחלשות בסוציו-אקונומי נמוך – נניח מ-5 ומטה – ש שם תעשו את המאמץ לבחון האם יש כוח אדם, האם יש עסקים קטנים, האם יש מענקים, האם מישהו לקח שם הלוואה, האם העסק הזה מדשדש, תרתי משמע.

מיכאל ביטון: אני מודה לכל מנהיגי הנגב שהיו פה.

מיכאל ביטון: לענבר אני אומר, אני פתוח לארח פה במושב הבא את מנהיגי הגליל לתמונת ראי לאותו נושא.

מיכאל ביטון: נמשיך ונעקוב אחר הדברים.

מיכאל ביטון: תודה רבה לכולם.